Атанас Далчев
Ловният замък на „Морицбург“

chitanka.info

На Норберт Рандов

При входа по стените голи и студени

катереше се сякаш стадо от елени:

рога, еленови рога чак до тавана!

Подрънкваше от стъпките ни порцелана.

Редяха се салони мрачни и самотни

с тапет от кожа на убитите животни.

Тоз ден във този кралски замък на Саксония

си бяха дали среща всичките сезони.

И времето ежеминутно се менеше:

ако в единия прозорец сняг валеше,

във другия бе пролет, бляскаше тревата,

във третия пак мрак, и облаци, и вятър

лък правеше от дръжките на знамената.

Последна беше стаята на Колвиц Кете.

Излязохме. Видяхме слънцето да свети.

1976 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.